‘ডাঙ্কি’ মুক্তি পাচ্ছে কবে, কী জানালেন শাহরুখ খান?

কলকাতা: দেশ জুড়ে ‘জওয়ান’ (Jawan) ঝড়। ভারতীয় সিনেমায় বক্স অফিসের সব রেকর্ড ভেঙে চুরমার করে দিয়েছে শাহরুখ খান অভিনীত এবং অ্যাটলী পরিচালিত এই ছবি। ‘পাঠন’-এর সাফল্যকে ছাপিয়ে বক্স অফিসে বলিউড সিনেমার নয়া এভারেস্ট গড়েছে ‘জওয়ান’। গত বৃহস্পতিবার মুক্তি পাওয়া ‘জওয়ান’ ভারতে এখন পর্যন্ত ৩৮৮ কোটি ও বিশ্বব্যাপি ৭০০ কোটি টাকার কাছকাছি ব্যবসা করেছে। এর মধ্যেই এবার জানা গেল, শাহরুখ খানের (Shahrukh Khan) পরবর্তী ছবি ‘ডাঙ্কি’র (Dunki) মুক্তির তারিখ। ‘পাঠান’ (Pathaan) ও ‘জওয়ান’ ছবির জন্যই পিছিয়ে গিয়েছিল রাজকুমার হিরানীর (Raj Kumar Hirani)-র নতুন ছবির মুক্তি। তবে, খুব শীঘ্রই বড়পর্দায় আসতে চলেছে ‘ডাঙ্কি’।

এক সাংবাদিক সম্মেলনে শাহরুখ খান বলেন, ” ঈশ্বর করুণা করেছেন। আমরা ‘পাঠান’ পেয়েছি। ঈশ্বরের আরও করুণায় ‘জওয়ান’ও পেলাম। এ বছর ২৬ জানুয়ারি শুরু করেছিলাম ‘পাঠান’-এর মুক্তি দিয়ে। সেদিন ছিল প্রজাতন্ত্র দিবস। ভগবান শ্রীকৃষ্ণর জন্মদিনে মুক্তি পেল ‘জওয়ান’। বড়দিন এবং নতুন বছরের সময়টা আছে। সেই সময় মুক্তি পাবে ‘ডাঙ্কি’। সম্ভবত, ঈদে মুক্তি পাবে এই ছবি।” তিনি আরও বলেন, “আমি গত ২৯ বছরে কঠোর পরিশ্রম করেছি। ভবিষ্যতেও করতে থাকব। কারণ আমি খুশি হই যখন মানুষ আমার ছবি দেখে খুশি হয়।’, আরও বলতে শোনা গেল শাহরুখ খানকে।”

কানাডা/মার্কিন যুক্তরাষ্ট্রে বেআইনিভাবে বসবাসকারী ভারতীয়দের নিয়েই তৈরি ‘ডাঙ্কি’ ছবির চিত্রনাট্য। রাজকুমার হিরানির ছবির জন্য প্রথমবার জুটি বাঁধছেন শাহরুখ খান আর তাপসী পান্নু। ‘ডাঙ্কি’তে বিশেষ চরিত্রে দেখা যাবে ভিকি কৌশল ও ধর্মেন্দ্রকেও। সঙ্গে এই প্রথমবার রাজকুমার হিরানির সঙ্গে কাজ কিং খানের। এর আগে ফিরিয়েছিলেন মুন্নাভাই এমবিবিএসের অফার। যদিও সেটা যে বড় ভুল ছিল তা মেনে নিয়েছেন বাদশা। সে যাই হোক, শাহরুখের কাছ থেকে ডিসেম্বরে আরও এক উপহার পাওয়ার আশায় আপাতত বুক বেঁধেছেন তাঁর ভক্তরা।